Ryanair bliver lige nu forhindret i at lette fra Københavns Lufthavn.

Piloten i Ryanairs fly, som onsdag eftermiddag holder i Københavns Lufthavn, har tilkaldt politiet for at få fjernet demonstranter. Det oplyser lufthavnen til Ritzau.

Ryanair landede for første gang i Kastrup onsdag klokken 14:30, og flyet skulle efter planen være lettet klokken 15:30 tilbage mod Dublin.

Men nu forhindrer personer i gule og orange veste, at Ryanair-flyet kan komme på vingerne igen.

- Situationen drejer sig om flysikkerhed. Så længe der står mennesker omkring flyet, kan der ikke foretages push back (flyet køres ud til startbanen, red.) eller fueles. Lufthavnen har ikke myndighed til at flytte folk, der står omkring et fly. Hvad der skal ske omkring flyet, er nu en politisag, oplyser en medarbejder i Københavns Lufthavns pressetjeneste til tv2.dk.

Den centrale vagtleder ved Københavns Politi, Michael Andersen, bekræfter, at politiet "kigger på" sagen om et Ryanair fly, som onsdag eftermiddag holder i Københavns Lufthavn.

Ryanair truer med søgsmål

Dermed kan der være tale om en ulovlig blokade. Det er dog hverken be- eller afkræftet.

LO opfordrede tidligt onsdag morgen sine medlemmer til at undgå at skabe problemer i forbindelse med Ryanairs ankomst.

LO har valgt at køre en sag mod Ryanair i Arbejdsretten, fordi det irske selskab nægter at tegne en overenskomst på danske vilkår for sine ansatte.

Hovedorganisationen har gjort det klart, at man er indstillet på en konflikt med Ryanair, men først efter man i givet fald har rettens ord for, at flyselskabets fremgangsmåde er i strid med den danske arbejdsmarkedlov.

Ryanair har meldt ud, at man agter at lægge sag an mod individuelle personer, som forhindrer flyet i at lette.